Arnar Már Arngrímsson vann í 2016 Barna- og ungdómsbókmentavirðisløn Norðurlandaráðsins fyri hesa ungdómsskaldsøguna, Einki samband, sum á íslendskum hevur heitið Sölvasaga unglings. Sølvi er ein stúrin ungur drongur úr Reykjavík, ið er sendur út á bygd til ommuna, sum hann næstan ikki kennir. So hví verður hann noyddur út á bygd? Tann almenna frágreiðingin er, at foreldrini mugu fáa skil á fíggjarviðurskiftunum–pápin ætlar sær til skips og mamman til Noregs. Men Sølvi hevur eisini ymiskt at dragast við, og nú má tað fáast í rættlag við at lata hann strevast á garðinum hjá ommuni. Uttan telefon og atgongd til internetið! Sølvi fær tað gamla kamarið hjá pápa sínum, sum ikki er broytt síðan 1985. Man hann finna seg sjálvan har, umgirdur av vinylplátum og støvutum bókum? Hava gomlu plakatirnar á vegginum nakað at siga honum? Man hann megna at byggja brúgv ímillum ruðuleikan í høvdinum og veruleikan, sum Arndis umboðar? Munnu rapptekstirnir hjá honum kunna brúkast til nakað, ella er tað best at brenna alt samalt? Er tað hugsandi, at hann kemur aftur úr hesi tíðarmaskinuni sum eitt nýtt og betri menniskja, tá ið summarið er liðið? Kemur hann kanska als ikki aftur?